KIRJALLINEN KYSYMYS E-1071/00 esittäjä(t): Joan Colom i Naval (PSE) komissiolle. Euroopan petostentorjuntaviraston (OLAF) tehokkuus Euroopan sosiaalirahaston (ESR) hallintoon Kataloniassa liittyvien petosten torjunnassa.



Virallinen lehti nro 026 E , 26/01/2001 s. 0151 - 0152



KIRJALLINEN KYSYMYS E-1071/00 esittäjä(t): Joan Colom i Naval (PSE) komissiolle (4. huhtikuuta 2000) Aihe: Euroopan petostentorjuntaviraston (OLAF) tehokkuus Euroopan sosiaalirahaston (ESR) hallintoon Kataloniassa liittyvien petosten torjunnassa Viime vuosina on useita kertoja tuotu esiin epäilyjä mahdollisista Euroopan sosiaalirahaston (ESR) hallintoon Kataloniassa (Espanja)liittyvistä petoksista ja sääntöjenvastaisuuksista. Joidenkin lähteiden mukaan sääntöjenvastaisiksi oletettuihin toimiin käytetyt rahasummat olisivat olleet noin 100 miljoonaa euroa 1990-luvulla. Edellisen lainsäädäntökauden aikana komissio vastasi asiaa koskeviin kirjallisiin kysymyksiini, mutta se ei voinut tiedottaa UCLAF:n toimien tuloksista, koska ne olivat oikeudenkäynnin vuoksi salaisia. Espanjan tiedotusvälineissä on viime päivinä ollut uutisia Katalonian hallinnon harjoittamasta yhteisön varojen erityisesti ESR:n varojen mahdollisesta väärinkäytöstä (kyse on noin 9 miljoonasta eurosta), mihin jotkut aikaisemmissa tapauksissa mukana olleet olisivat sekaantuneet. Kuluneesta ajasta huolimatta komissio ei vielä ole ilmoittanut minulle UCLAF:n ja sen seuraajan OLAF:n aikaansaamista tuloksista, vaikka Espanjan poliisi on toiminut asiassa ja on julkista, että oikeusviranomaiset ovat määränneet kansainvälisten tutkintakomissioiden perustamisesta. Voiko komissio ilmoittaa, onko UCLAF-OLAF tehnyt jonkin johtopäätöksen tai päässyt johonkin tulokseen? Katsooko komissio, että OLAF:n näitä tapauksia koskevaa työtä voidaan pitää tehokkaana? Millaiset puutteet lainsäädännössä ja resurssien jaossa estävät OLAF:ia toteuttamasta tehtäväänsä tehokkaasti? Michaele Schreyerin komission puolesta antama vastaus (22. kesäkuuta 2000) Arvoisaa parlamentin jäsentä pyydetään tutustumaan komission hänen omaan kirjalliseen kysymykseensä P-258/99(1) antamaan vastaukseen. Komissio totesi siinä, että petostentorjunnan koordinoinnin erityisryhmä (UCLAF) oli ottanut yhteyttä Espanjan oikeusviranomaisiin ja tarjoutunut yhteistyöhön niiden kanssa. Tämän jälkeen komissio on säännöllisesti ollut yhteydessä sekä Espanjan keskushallintoviranomaisiin (Euroopan sosiaalirahaston hallintoyksikkö UAFSE) että Katalonian viranomaisiin (Dirreción General de Trabajo), ja se on seurannut aiheen käsittelyä lehdistössä. Komission tällä tavalla hankkimat tiedot ovat osoittautuneet riittämättömiksi tai jopa epätäydellisiksi. Komissio pitää kuitenkin edelleen yhteyttä edellä mainittuihin toimivaltaisiin viranomaisiin. Euroopan petostentorjuntavirasto (OLAF)(2) on ilmoittanut komissiolle, ettei se ole saanut mitään rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta 11 päivänä heinäkuuta 1994 annetun komission asetuksen (EY) N:o 1681/94(3) mukaista ilmoitusta. Näin ollen se on hiljattain muistuttanut Espanjan viranomaisia siitä, että jäsenvaltioilla on velvollisuus ilmoittaa komissiolle kaikista petostapaukista, tarpeen vaatiessa myös lehdistössä ilmi tulleista uusista väitteistä. OLAF on myös ilmoittanut komissiolle, etteivät Espanjan viranomaiset ole pyytäneet sen apua. OLAF:n perustamiseen liittyvissä päätöksissä viitataan komission paikan päällä suorittamista tarkastuksista ja todentamisista Euroopan yhteisöjen taloudellisiin etuihin kohdistuvien petosten ja muiden väärinkäytösten estämiseksi 11 päivänä marraskuuta 1996 annettuun neuvoston asetukseen (Euratom, EY) N:o 2185/96(4). Asetuksessa säädetään, että komissio ottaa huomioon kyseessä olevien taloudellisten toimijoiden luona jäsenvaltion lainsäädännön perusteella parhaillaan suoritettavat tai jo suoritetut, samaa asiaa koskevat tarkastukset. (1) EYVL C 348, 3.12.1999. (2) Virasto perustettiin 1. kesäkuuta 1999 jatkamaan petostentorjunnan koordinoinnin erityisryhmän työtä. Ks. EYVL L 136, 31.5.1999. (3) EYVL L 178, 12.7.1994. (4) EYVL L 292, 15.11.1996.